**CAMPANYA BANCA ARMADA**

**SEGONA intervenció Junta d'Accionistes del BBVA - 17/03/2023**

El meu nom és Sara Manserra i estic intervenint en aquesta junta en nom de la Campanya Banca Armada, representant a 29 accionistes que han delegat en la campanya un total de 263.219 accions.

Sr. President, continuarem donant dades sobre la relació financera que manté històricament el BBVA amb empreses que no sols estan militaritzant països i fronteres, com deia la meva companya, sinó també amb empreses que produeixen material altament controvertit, com és el cas de les armes nuclears, que ja porten més de dos anys prohibides per un tractat internacional.

Aquestes són les dades que ens agradaria remarcar:

* 51 països han ratificat el tractat internacional de prohibició de les armes nuclears, que prohibeix explícitament la fabricació, el desenvolupament, l'adquisició, l’emmagatzematge i l'emplaçament d'armes nuclears, així com prohibeix usar o amenaçar amb usar aquestes armes, i finalment, també prohibeix que s'assisteixi o s'ajudi de qualsevol forma perquè es puguin realitzar aquests actes prohibits. Sr. President, finançar aquestes empreses és una forma molt clara d'assistir o ajudar al fet que les armes nuclears continuïn existint.

Més dades:

* 6 empreses relacionades amb la fabricació d'armament nuclear han estat finançades pel BBVA: Airbus, Boeing, General Dynamics, Honeywell International, Leonardo i Thales.
* 4.027 milions d'euros ha destinat el BBVA a finançar a aquestes empreses a través d'accions, emissió de bons, pagarés, crèdits i préstecs. Entrarem una mica més detalladament:
	+ Boeing ha rebut 1.552 mil milions d'euros del BBVA, que probablement li han permès fabricar components clau per a míssils i sistemes de míssils nuclears estatunidencs, com el Minuteman, el Trident i el Standoff, així com per a les bombes nuclears B-61.
	+ Uns altres 1.087 mil milions d'euros han anat a General Dynamics, empresa que té diversos contractes per a proporcionar components clau per als submarins nuclears Trident i Dreadnought del Regne Unit i els Estats Units.
	+ 606 milions d'euros han tingut com a destí Airbus, qui a través d’ArianeGroup és el principal contractista dels míssils balístics termonuclears llançats des dels submarins nuclears M51, dels quals Airbus està desenvolupant ja la tercera versió, que estarà llesta segurament l’any 2025. Airbus, a través del consorci MBDA, també fabrica els míssils de creuer de mig abast per a l'arsenal nuclear francès, i ha rebut un contracte per a fabricar els nous míssils hipersònics nuclears que estaran llestos al 2035 i que tindran un abast de més de 1.000 km.
	+ Leonardo, que també forma part del consorci MBDA, també ha rebut finançament del BBVA, concretament 173 milions d'euros, i Thales, subcontractista també de MBDA, ha rebut 191 milions d'euros.
	+ I finalment, 418 milions d'euros han anat a Honeywell International, empresa que també s'enriqueix de la modernització de material nuclear, com els míssils Minuteman, els nous míssils intercontinentals estatunidencs Sentinel, diversos models d'ogives termonuclears i la nova bomba de gravetat B-61.

I unes últimes dades que, almenys a nosaltres, ens semblen esgarrifoses:

* 14 són les vegades que es podria destruir el planeta amb les armes nuclears que existeixen al món.
* 3 de cada 4 armes no es podrien fabricar sense l'ajuda d'entitats financeres com la vostra.

En un context com el que vivim, on dirigents de països amenacen amb utilitzar armes nuclears i on cada vegada més l'amenaça es torna més real, es fa més necessari que mai exigir que es compleixi amb el tractat de prohibició i que bancs com el BBVA, deixin de finançar empreses que fabriquen aquest armament.

Sr. President i membres del consell d'administració, avui hem donat moltes xifres, encara que sabem que les úniques que els interessen són les que signifiquen beneficis econòmics per a vostès. Però de veritat ens agradaria saber com pot ser que no els faci vergonya i por contribuir d'alguna manera al fet que existeixi armament que pot destruir la vida al planeta.

Srs. i Sres. accionistes, no siguin còmplices d'aquesta barbaritat.

Moltes gràcies.